5 filmových lokalít Karlovarska28. 8. 2023
Zapojte sa v rámci letnej akcie Československé filmové leto do súťaže, lúštite tajničky, nakupujte s cashbackom a spoznávajte s Yvetou a Xaverom krásy Česka a Slovenska. Kto sú Yveta a Xaver a ako môžete súťažiť sa dozviete tu.
Yveta s Xaverom si ako záverečnú bodku svojej púte vybrali Karlovarsko, kraj kúpeľov preslávených po celej Európe. Nie, že by si nepotrebovali po cestovateľských prázdninách oddýchnuť, ale kúpele neboli jediným lákadlom, ktoré ich sem priviedlo. Xaver si chce na vlastné oči prezrieť kulisu filmu Casino Royale a Yveta sa nikdy nemôže nabažiť prechádzok po kúpeľných kolonádach, kadiaľ utekal falošný vrchný Dalibor Vrána v jej obľúbenej komédii Vrchní, prchni!
1. Karlove Vary
Filmový festival vo Varoch naši cestovatelia nestihli, na druhú stranu si ale mohli vychutnať kúpeľné oblátky v spoločnosti relatívne mála ďalších turistov. Mesto založené Karlom IV. (a po ňom tiež pomenované) má čo ponúknuť. Karlove Vary sa so svojimi veľkolepými kúpeľnými hotelmi dostali na zoznam UNESCO.
V Karlových Varoch vyviera približne osemdesiat termálnych prameňov, medzi nimi vyniká Karlovarské žriedlo, najteplejší termálny prameň v Českej republike. Priamo od Vřídla prešli Xaver s Yvetou cez námestie k vrcholne barokovému kostolu sv. Magdalény. Ulice plné zdobených domov lákali na prechádzku a ochutnať okrem oblátok aj vodu z termálnych prameňov je tu samozrejmosť.
► Dobré reštaurácie
- Grandrestaurant Pupp pre tých, ktorí chcú Karlove Vary so všetkým
- Reštaurácia u Švejka pre tých, ktorí túžia po poctivom rezni s vychladenou Plzňou
- Bagel Lounge pre tých, ktorí už vedia, čo to je alebo sa nechajú príjemne prekvapiť výborným obedom
► Čo robiť, ak prší
- Múzeum Moser a sklárska huť - Karlove Vary sa totiž preslávili nielen kúpeľnými procedúrami, ale aj výrobou skla.
- Podzemie žriedlovej kolonády je skvelou príležitosťou, ako sa schovať pred vodou, ktorá vám kvapká na hlavu a obdivovať tú, ktorá tečie pod vami. Práve tu dochádza k tzv. pokameňovaniu suvenírov, ktoré si možno z Karlových Varov odveziete.
- Motýlí dom vám ponúkne k farebnej fotke toľko motýľov, že úplne zabudnete na chmáry tam vonku.
► Filmy
Malebné Karlove Vary vždy lákali domácich aj zahraničných filmárov. Už za prvej republiky tu vznikol slávny film Tri vajcia do skla s Vlastom Burianom, v ktorom uvidíte Vary ešte pred hotelom Thermal. Natáčala sa tu komédia Vrchný, prchní! a Zajtra vstanem a oparím sa čajom, tiež netradičná rozprávka Priania k dostaniu. Jedna z nesmrteľných bondoviek Casino Royale, kde sa prvýkrát ako James Bond predstaví herec Daniel Craig, sa tiež natáčala vo Varoch, tie boli však prezlečené za hlavné mesto Čiernej Hory - Podgoricu.
2. Bečov nad Teplou
Len kúsok od Karlových Varov sa nad riekou Teplou vypína hrad Bečov. Počas storočí vedľa neho vyrástol ešte zámok na základoch bývalej delovej bašty. Nesie známky stavebných úprav renesancie, klasicizmu i baroka. Xaver s Yvetou samozrejme vedeli, že na miestnu stanicu prišiel Pavel Bäumer vo filme Na západe nič nové. Ale to bola iba zámienka. Zámocké záhrady lákali na prechádzku a zámocké interiéry na preskúmanie. Z dokumentárnych snímok naši cestovatelia poznali napínavý príbeh relikviára sv. Maura a chceli ho vidieť na vlastné oči.
Za vyhliadkou si Xaver s Yvetou vyšliapli až k vysielaču na Zlatý vrch. Bol to kompromis, Xaver totiž pôvodne hlasoval za Šibeničný vrch s poučením o histórii hrdelných trestov, ale nadchnúť Yvetu pre tento plán sa mu napodiv nepodarilo.
► Dobré reštaurácie
- V reštaurácii Hradní Bašta si dáte pstruha z miestnych vodných nádrží
- V reštaurácii U zámku vám ponúknu okrem tradičných jedál aj pizzu
- Na kávičku zavítajte do fair trade kaviarne a na skvelé palacinky Mlsný medveď
► Čo robiť, ak prší
- Choďte na prehliadku. Vybrať si môžete z okruhov o zámockých interiéroch, o relikviári sv. Maura alebo z edukačných okruhov pre deti. (Prípadne ich stihnete viac, keď bude pršať dlho)
- Navštívte múzeum historických motocyklov a hračiek.
► Filmy
Na schodoch hradu sa hádajú Alexej s Polinou vo filme Hráč, ktorý bol natočený ešte v Československu na motívy románu F. M. Dostojevského. Do kasární v Bečove prišiel Pavel Bäumer vo filme Na západe nič nové.
3. Valeč
Len kúsok od Karlových Varov sa nachádza mesto Valeč so zámkom, ktorý prilákal mnoho filmárov. Mesto sa preslávilo najmä barokovými sochami z dielne Mateja Bernarda Brauna. Zámok má za sebou pohnutú históriu. Pôvodne gotický hrad bol prestavaný na renesančný zámok, v dvadsiatom storočí bol skonfiškovaný na základe Benešových dekrétov a neskôr slúžil okrem iného ako sanatórium, detský domov a útulok pre deti z vojnových oblastí. Dodnes trvá jeho obnova.
Xaver s Yvetou tak mali možnosť prezrieť si interiéry za surova, ešte nezakryté ozdobami. V meste obdivovali zrekonštruované zrubové a hrazdené domy, strávili celé popoludnie v zámockom parku a odfotili sa pri letohrádku Jinotaj.
► Dobré reštaurácie
- V reštaurácii Zámok Valeč môžete ísť napríklad na večeru a spestriť si ju živou hudbou.
- V bývalej zámockej pradiarni je zas zriadená kaviareň Prádelna
► Čo robiť, ak prší
- V miestnom múzeu sa môžete dozvedieť, ako sa vo Valči žilo v minulých storočiach
- Zámocké interiéry rozhodne stoja za návštevu
- Navštívte kostol Narodenia sv. Jána Krstiteľa a kostol Najsvätejšej Trojice, prezrite si stĺp a súsošie Najsvätejšej Trojice.
► Filmy
Mesto prepožičalo svoj malebný vzhľad napríklad filmu Dotyk motýľa. Odohráva sa tu seriál Pustina, horor T. M. A. a rodinný film Do nebíčka.
4. Františkove Lázne
Potulky po Karlovarsku zaviedli našich cestovateľov za Koljom do Františkových Lázní. Asi najväčší dojem na nich urobili pavilóny okolo Františkovho a Luisinho prameňa. Ďalším symbolom Fratiškových Lázní je takzvaný František, bronzová soška, ktorá podľa miestnej povery lieči neplodnosť – ktorá žena sa dotkne palca jeho ľavej nohy, do roka otehotnie. Yveta s Xaverom sa zhodli na tom, že tomu neveria, ale aj tak Yveta chlapčeka pohladila.
Neveľké kúpeľné centrum mali čoskoro prechodené, a tak sa vydali preskúmať český Yellowstone - prírodnú rezerváciu Soos. Evokoval im skôr rozprávky o zlých bahenných čarodejniciach ako americký div, ale je pravda, že skutočný Yellowstone majú ešte len na zozname destinácií, ktoré raz chcú vidieť.
► Dobré reštaurácie
- Skvele sa najete v Rybárskej bašte
- Bezlepkové jedlá nájdete vo William restaurant
- Café Austria zas ponúka dobrú kávu
► Čo robiť, ak prší
- Vyskúšajte Aquaforum, nový aquapark s atrakciami aj wellness starostlivosťou
- Objavujte históriu mesta v miestnom múzeu
- Nechajte sa zmiasť ilúziami v múzeu Fatamorgana
► Filmy
Hoci sa film To horúce leto v Marienbade má odohrávať v Mariánskych Lázňach, točilo sa vo Františkových Lázňach. Film spracováva námet osudového stretnutia básnika Johanna Wolfganga Goetheho s mladučkou Ulrikou von Levetzow. Do Františkových Lázní uteká Zdeněk Svěrák v úlohe Louky s malým Koljom a v hoteli Seeberg pri Franiškových Lázňach sa ubytujú Václav Vydra a Nela Boudová vo filme Bekyňa mníška.
5. Mariánske Lázne
Lázňami, po našom kúpeľmi, je sever Čiech preplnený už od stredoveku. Európa zapísala v roku 2021 na zoznam Unesco celkovo 11 kúpeľných miest - a z toho tri sú v Česku; Mariánske, Františkove a Karlove Vary. Okamžite ich Xaver s Yvettou zaradili na svoj zoznam. Efektné krehké vežičky a kolonády sa páčili hlavne Yvete. Xavera teda nechávajú chladným, ale spievajúca fontána sa mu páčila. Po súmraku mali ten nevšedný zážitok obohatený ešte o svetelnú show.
Radi sa potom zahriali teplými oblátkami pri prechádzke našou najdlhšou kolonádou, predsa len od vody ide chlad. Elita národa i kontinentu tu korzovala už v devätnástom storočí a Yveta si pri prechádzke pripadala trochu ako princezná. Sľúbili si, že sa sem ešte vrátia – už preto, že si vôbec nestihli prejsť miestnu kuriozitu, park miniatúr, kde sú v zmenšenej podobe okrem iného aj hrady a zámky, ktoré stihli navštíviť. S takou zbierkou, ktorú už s Xaverom mali, by určite spoznali minimálne každý druhý z tých sedemdesiatich, čo tam vraj stojí.
► Dobré reštaurácie
- Reštaurácia Gourmet v hoteli Villa Patriot je nazjnámejšia v týchto kútoch sveta
- Na degustačné menu môžete zájsť v hoteli SwissHouse každú prvú nedeľu v mesiaci
- Na ryby choďte do reštaurácie U Pidly
► Čo robiť, ak prší
- Navštívte múzeum. V kúpeľnom dome, kde sa kedysi zdržiaval Goethe, bolo v roku 1953 presunuté mestské múzeum. Právom - bol to posledný dom, ktorý pamätal pôvodnú podobu mesta.
- Vypočujte si koncert. Zvlášť v lete sa ich v Mariánskych Lázňach organizuje veľa.
- Zájdite do divadla, ktoré sa mimochodom objavilo v seriáli Pan Tau.
► Filmy
Už spomínaná adaptácia Dostojevského románu Hráč sa natáčala aj v Mariánskych Lázňach. Skutočnú udalosť z predvojnových rokov sleduje film Výstrely v Mariánskych Lázňach. Niekto si možno pamätá na diel Mimikry zo seriálu Major Zeman. Vo filme Pán Tau a kúzelníčka sa objavilo mariánskoľazenské divadlo. V Mariánskych Lázňach sa odohrával film To horúce leto v Marienbade, ale nakrúcal sa však vo Františkových Lázňach.
Dovidenia nabudúce
Cestovateľom končia prázdniny a nastáva čas vrátiť sa domov. Xaver s Yvetou sa báli, že sa im nebude chcieť ísť späť, ale na svoje prekvapenie sa zhodli na tom, že im nevadí vrátiť sa zase na chvíľu do tej rutiny, z ktorej v júni utiekli. Yveta sa teší na súkromie vlastného bytu a Xaver sa priznal, že pri poslednej prehliadke vydržal len kvôli nej a tak trochu so zaťatými zubami. "To vieš, tento kráľ a tamten gróf, mne už sa to všetko pletie dohromady. A priznaj sa, tebe sa tiež naposledy klipkali oči." To Yveta nemohla poprieť. Predsa len trochu odpočinku potrebujú obaja. Ale na toto leto hneď tak nezabudnú. Kam sa hrabe Yellowstone, pyramídy a sopky.